[{"text_idx": "#000001", "text": "UEA uzos pliajn 18 000 eu\u0306rojn por la nova retejo dum la venonta jaro. Tion decidis la komitato en sia sabata reta kunveno, kiam estis aprobita la bug\u0302eto por 2023. TEJO ne plu havas monon por pagi la laboron de la programisto."}, {"text_idx": "#000002", "text": "La komitato de UEA kunvenis rete en sabato, la 3-a de decembro."}, {"text_idx": "#000003", "text": "La plej viglan diskuton dum la semajnfina komitata kunsido de UEA kau\u0306zis la sorto de la longe atendata nova retejo kaj administra sistemo de UEA, Akso. La preta solvo mendita de UEA devus esti liverita de TEJO jam antau\u0306 du jaroj, sed TEJO g\u0302is nun ne sukcesis prezenti ion, kion UEA pretas akcepti."}, {"text_idx": "#000005", "text": "La problemo estas, ke UEA ne volas transpreni la respondecon pri la retejo antau\u0306 ol g\u0302ia funkciado estos prezentita al la estraro. Tial la origina bug\u0302eto de UEA por 2023 ankau\u0306 ne enhavis financadon por plua prizorgo de Akso, kio tre zorgigis aktivulojn de TEJO."}, {"text_idx": "#000006", "text": "La prezidanto de UEA, Duncan Charters, diris, ke la estraro devos unue vidi la funkciadon de la sistemo:"}, {"text_idx": "#000007", "text": "\u2013 Ni prilaboris g\u0302in dum almenau\u0306 du jaroj, kaj la nuna situacio estas, ke ni ankorau\u0306 ne vidis la sistemon, kvankam ni ricevis certigojn, ke g\u0302i progresas kaj ke g\u0302i estos baldau\u0306 preta. Tamen la estraro ne vidis la rezultojn de tio, kaj pro tio ni estas meze de diskutado pri la estonteco. La c\u0302efa programisto Mia [Nordentoft] fakte devos dau\u0306re dej\u0302ori dum kvar monatoj, c\u0302ar ni devos doni antau\u0306averton, se ni maldungus s\u0302in. Do ni simple nun esploras, kiu estas la preciza stato de la afero."}, {"text_idx": "#000008", "text": "Efektive la programisto estas dungita ne de UEA sed de TEJO, kiu tamen ne plu havas monon por pagi la salajron. La respondeculo de TEJO pri la Akso-projekto, Tyron Surmon, atendis ke UEA transprenos la financadon post la jars\u0302ang\u0302o."}, {"text_idx": "#000010", "text": "Li atentigis, ke la afero povas kau\u0306zi grandajn problemojn al TEJO."}, {"text_idx": "#000011", "text": "\u2013 Se ni volus maldungi la c\u0302efprogramiston, ni devus tion fari kvar monatojn antau\u0306e. Do, se ni volus havi novan teknikiston en ni diru majo, ni devus fari la decidon nun, alikaze TEJO povus havi grandan financan perdon. Kaj kiel vi scias, la financa stato de TEJO estas tia, ke ni riskas bankroti, se ni ne bonorde faras tiajn decidojn."}, {"text_idx": "#000012", "text": "Lau\u0306 li la provlanc\u0302o de la nova sistemo, kiun la estraro de UEA volas vidi antau\u0306 ol transpreni la sistemon, povus okazi ankorau\u0306 antau\u0306 kristnasko."}, {"text_idx": "#000013", "text": "Fernando Maia, vicprezidanto de UEA, ne konsentis kun Tyron Surmon pri tio ke la komunikado estis mankohava."}, {"text_idx": "#000015", "text": "Tyron Surmon respondis, ke la manko de komunikado pri kiu li plendis, temis specife pri la estonteco de la dungokontrakto de la c\u0302efa programisto."}, {"text_idx": "#000016", "text": "\u2013 Ni diris jam en septembro, ke se UEA ekzemple volus ke alia teknikisto prizorgu Akson, oni devus jam fari tiun decidon en septembro. Ni havis plurajn retpos\u0302tajn komunikadojn pri tiu temo, kaj c\u0302ar ne vere venis respondo, mi havis la impreson, ke oni ne havas alternativan planon. Pro tio estas iom surprize ke ne venas io ajn pri tio."}, {"text_idx": "#000017", "text": "Lau\u0306 li, ne temus pri rekta subvencio de UEA al TEJO, se UEA transprenus la salajrokoston."}, {"text_idx": "#000019", "text": "Hans Becklin, komitatano A por TEJO, proponis amendon de la bug\u0302eto, por ke UEA pagu almenau\u0306 parton de la salajro de la programisto."}, {"text_idx": "#000021", "text": "Rube\u0301n Sa\u0301nchez, komitatano A por Argentino, demandis, kial en la bug\u0302eto denove mankas mono por eldono de Jarlibro:"}, {"text_idx": "#000023", "text": "Lau\u0306 prezidanto Duncan Charters la demando pri tio, c\u0302u anstatau\u0306 la Jarlibro UEA eldonu c\u0302iun trian jaron almanakon, estas \"aktuala diskuto\" en la estraro. La afero prokrastig\u0302is, c\u0302ar oni atendis ke g\u0302i estos solvita de Akso, kiu lau\u0306 la originala plano devas au\u0306tomate produkti prespretan jarlibron."}, {"text_idx": "#000024", "text": "\u2013 Tio teorie eblas, sed g\u0302uste tio apartenus al la eldonaj funkcioj, do ni devus aldone investi, kaj ni devus havi laborfortojn. En la nunaj kondic\u0302oj tio estus ege komplika, diris g\u0302enerala direktoro Martin Scha\u0308ffer."}, {"text_idx": "#000025", "text": "Alexsandro Cesa\u0301rio, komitatano B el Brazilo, ne subtenis la ideon grandigi la bug\u0302etitan deficiton de UEA per aldonaj elspezoj por programista salajro:"}, {"text_idx": "#000027", "text": "Li miris pri la ideo dungi apartan programiston por prizorgi komputilan sistemon kiu devus malpliigi la bezonon de dungitoj."}, {"text_idx": "#000028", "text": "\u2013 UEA reduktis sian laborforton por redukti la deficiton. Se ni nun konsideras kontrakti plentempe dum monatoj au\u0306 jaroj novan funkciulon kiel programiston, tio ne estas afero kiun ni povas akcepti, c\u0302ar tio certe alportos al UEA novan deficiton."}, {"text_idx": "#000029", "text": "Hans Becklin opiniis, ke lia propono pri aldono de 18 000 eu\u0306roj al la bug\u0302eto por pagi programistan salajron estas necesa por ke la jam investita mono ne estu forj\u0302etita."}, {"text_idx": "#000030", "text": "\u2013 Lau\u0306 mia kompreno la estraro de TEJO pretas pagi la alian duonon, por ke ni vere havu plentempulon. Se tio montrig\u0302os troa investo, oni povos modifi, sed ni maldungis kaj preskau\u0306 likvidis la tutan Centran Oficejon, supozante ke venos teknologia revolucio al UEA. Sen la finfaro de tiu c\u0302i sistemo tio ne okazos. Kompare kun la jamaj investoj en Akson, kiuj superas 70 000 eu\u0306rojn, mi kredas ke 18 000 estas tre, tre malmulte."}, {"text_idx": "#000032", "text": "Vicprezidanto Fernando Maia atentigis ke la vojag\u0302kostoj de la estraro jam estas tre malaltaj. La prognozon pri la membraro li ne volis s\u0302ang\u0302i, kaj li krome protestis kontrau\u0306 la vorto \u201dstagni\u201d, kiun Becklin uzis pri la membrara prognozo de UEA, kompare kun la lastatempa kresko en la membraro de TEJO:"}, {"text_idx": "#000036", "text": "Michael Boris Mandirola, komitatano A por Francio kaj prezidinto de TEJO, argumentis ke ajna kompleksa komputila sistemo bezonas dau\u0306ran prizorgadon."}, {"text_idx": "#000038", "text": "Estrarano Amri Wandel principe konsentis, sed ne volis s\u0302ang\u0302i la proponatan bug\u0302eton, c\u0302ar la tuta afero pri Akso lau\u0306 li ankorau\u0306 ne estas sufic\u0302e klara."}, {"text_idx": "#000039", "text": "\u2013 Mi au\u0306das kun iom da maltrankvilo tiujn asertojn. Certe c\u0302iuj parolantoj flanke de TEJO pravas, ke estas bezonata komputila sistemo. Aliflanke UEA ne povas kvazau\u0306 subskribi blankan c\u0302ekon."}, {"text_idx": "#000042", "text": "Hans Becklin ne konsentis kun Amri Wandel pri tio, ke la bug\u0302eto proponata de la estraro estis bone pripensita:"}, {"text_idx": "#000044", "text": "Fine de la longa diskuto la sang\u0302o de la bug\u0302eto proponita de Hans Becklin iom surprize estis akceptita per 15 jesaj voc\u0302oj, 10 neaj voc\u0302oj kaj 7 sindetenoj. Sekve al la bug\u0302eto de UEA estis aldonitaj 18 000 eu\u0306roj por salajro de programisto, kaj la bug\u0302etita deficito por 2023 ig\u0302is 49 000 eu\u0306roj."}, {"text_idx": "#000046", "text": "Por la cetero, la bug\u0302eto de UEA enhavas malmultajn surprizojn. La kostoj de la domo en Nieuwe Binnenweg 176 en g\u0302i estas duonigitaj kompare kun 2022, c\u0302ar oni atendas, ke iam meze de la jaro la domo estos vendita. Tamen pri tio ankorau\u0306 mankas certeco. La bug\u0302eto de la libroservo restas tute sens\u0302ang\u0302a, kio s\u0302ajnas indiki, ke dau\u0306re mankas klareco pri la kondic\u0302oj, lau\u0306 kiuj la libroservo povos esti transdonita al ekstera prizorganto."}, {"text_idx": "#000047", "text": "UEA ne kontentas pri sia nova retejo (2022)\nNova retejo de UEA eble aperos en septembro (2022)\nUEA jam pagis 70 000 eu\u0306rojn por nova retejo (2020)\nUEA promesas novan retejon ene de kelkaj monatoj (2018)\nUEA komencas renovigon de sia retejo (2017)\nKomitato akceptis elspezon de 100.000 eu\u0306roj por retejo (2013)"}, {"text_idx": "#000048", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000055", "text": "Tio estas mirinda konduto, oni ne kondukas tiel programarajn projektojn.\nMi nur povas miri ke oni diris \u201dho ve, ni unue programas la tutaj\u0302on kaj poste ni montros g\u0302in al la uzantoj\u201d. Tia projektgvidado aspektas kiel la \u201dV-Model\u201d, kiu ne plu estas uzita en programadaj projektoj ekde minimume de la 2000-jaroj. Hodiau\u0306 oni normale programas parton kaj poste ekmontras g\u0302in al la uzantoj kaj plibonigas tian rezulton g\u0302is g\u0302i estas \u201dfunkcianta\u201d lau\u0306 la uzantoj.\nKaj poste tiu parto estas movita al la c\u0302efsistemo, kie g\u0302i forigas la antau\u0306an parton. Oni faras tion kun c\u0302iu parto en multaj malgrandaj \u201dprojektoj\u201d kaj poste unuflanke c\u0302iam havas funkciantan programaron kaj oni ne elspezi grandan kvanton da mono por c\u0302iu parto (au\u0306 la tuto) kaj poste ne devas timi ke la propra organizo bankrotos au\u0306 la amika organizo."}, {"text_idx": "#000056", "text": "Tiaj problemoj estas tre bone konataj en programado. Mi laboras kiel profesia programisto de nun 12 jarojn, mi vidis multajn projektojn kaj scias kio funkcias kaj kio ne funkcias. Kaj plani tiel projektojn tute ne funkcias, evidente."}, {"text_idx": "#000057", "text": "Mi nur esperas ke la programistoj, kiuj nun devas esti la kulpigotulojn de tiu fiasko, poste ne kabeos, c\u0302ar ili certe laboris sufic\u0302e por certigi ke Akso estas preta. Kaj espereble TEJO ne bankrotos. TEJO nur faris la eraron ke g\u0302i kredis ke ili c\u0302iam ricevos ian subvencion. Sed tio c\u0302iam estas eraro, oni ne kredas ke ia organizo c\u0302iam povas doni al ili monon."}, {"text_idx": "#000058", "text": "Pravas, ke nuntempe oni ege malofte aplikas la V-modelon en grandaj projektoj, sed diri, ke oni tute ne aplikas g\u0302in estas troaj\u0302o. La kialo estas jena. Vera t.n. agila programado postulas, ke la mendanto, la posedanto de la programo, profunde okupig\u0302as pri la projekto. Ofte organizaj\u0302oj malhavas homojn, kiuj estos sufic\u0302e spertaj kaj havos sufic\u0302e da tempo enprofundig\u0302i en la detalojn de la projekto. Krom la problemoj c\u0302e TEJO mi suspektas, ke UEA malhavas tian posedanton."}, {"text_idx": "#000059", "text": "(Mi pleparte estas profesia funkcitenulo de servilaj sistemoj, sed ankau\u0306 iomete profesie kaj libertempe programas.)"}, {"text_idx": "#000062", "text": "Mi atentigas, ke Ne ekzistas verdaj steloj estas libro kun 60 mikronoveloj, jes \u2013 sed g\u0302in au\u0306toris Liven Dek, g\u0302i aperis en 2012 kaj g\u0302i ne konsistas el BK-rikoltaj\u0302oj, i.a. pro tio, ke tiam la BK-branc\u0302o Mikronovelo ec\u0302 ne ekzistis."}, {"text_idx": "#000063", "text": "La libro rikoltinta BK-mikronovelojn \u2013 au\u0306toritajn de multnombraj au\u0306toroj \u2013 kaj eldonita en 2021 titolig\u0302as C\u0302iuj steloj etas nokte ( La eraro memevidente reproduktig\u0302as en aliaj lokoj bazig\u0302antaj sur la gazetara komuniko, ekz. EKO 2023-02 ("}, {"text_idx": "#000069", "text": "Juna kuiristo en Bakuo transformis sian apartamenton en restoracionVenkado de ekzistadismaj krizoj per muziko: Karolina Cicha de PollandoMeksika kolektivo kiu piratas librojn por kundividi kulturon alfrontas blokadojn"}, {"text_idx": "#000072", "text": "Alig\u0302i al 400 aliaj abonantoj"}]